om den holdning, der skal indtages på Den Europæiske Unions vegne i Associeringsudvalget i dettes handelssammensætning, som er nedsat ved associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Republikken Moldova på den anden side, vedrørende ajourføringen af bilag XXVIII-A (Regler for finansielle tjenesteydelser), bilag XXVIII-B (Regler for telekommunikationstjenester) og bilag XXVIII-D (Regler for international søtransport) til aftalen

BEGRUNDELSE

1.Forslagets genstand

Dette forslag vedrører en afgørelse om den holdning, der skal indtages på Unionens vegne i Associeringsudvalget i dettes handelssammensætning i forbindelse med den påtænkte ajourføring af bilag XXVIII-A (Regler for finansielle tjenesteydelser), bilag XXVIII-B (Regler for telekommunikationstjenester) og bilag XXVIII-D (Regler for international søtransport) til associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Republikken Moldova på den anden side.

2.Baggrund for forslaget

2.1.Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Republikken Moldova på den anden side

Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Republikken Moldova på den anden side ("aftalen") har til formål at bidrage til gradvis økonomisk integration og udbygning af den politiske associering mellem Republikken Moldova og Den Europæiske Union. Aftalen trådte i kraft den 1. juli 2016.

2.2.Associeringsudvalget

Associeringsudvalget er et organ, der er nedsat ved aftalen, og som i henhold til aftalens artikel 438, stk. 3, har beføjelse til at træffe afgørelser i de tilfælde, der er fastsat i aftalen, og på områder, hvor Associeringsrådet har delegeret det beføjelser. Disse afgørelser er bindende for parterne, der træffer passende foranstaltninger med henblik på at gennemføre dem.

Associeringsudvalget mødes i dettes handelssammensætning for at drøfte alle spørgsmål om handel og handelsrelaterede anliggender i forbindelse med aftalens afsnit V, jf. aftalens artikel 438, stk. 4. Associeringsudvalget i dettes handelssammensætning består af højtstående embedsmænd fra Europa-Kommissionen og Republikken Moldova med ansvar for handel og handelsrelaterede anliggender, jf. artikel 1, stk. 4, i forretningsordenen for Associeringsudvalget og underudvalg ("forretningsordenen"). En repræsentant for Europa-Kommissionen eller Republikken Moldova med ansvar for handel og handelsanliggender fungerer som formand for Associeringsudvalget i dettes handelssammensætning. En repræsentant for Tjenesten for EU's Optræden Udadtil deltager ligeledes i møderne.

I henhold til aftalens artikel 438, stk. 3, og forretningsordenens artikel 11, stk. 1, træffer Associeringsudvalget afgørelser efter fælles aftale mellem parterne, og efter at disse har gennemført deres respektive interne procedurer. Hver afgørelse eller henstilling undertegnes af Associeringsudvalgets formand, og ægtheden bekræftes af Associeringsudvalgets sekretærer.

2.3.Planlagte retsakter fra Associeringsudvalget i dettes handelssammensætning

Efter planen vedtager Associeringsudvalget i dettes handelssammensætning tre afgørelser om ajourføring af bilag XXVIII-A (Regler for finansielle tjenesteydelser), bilag XXVIII-B (Regler for telekommunikationstjenester) og bilag XXVIII-D (Regler for international søtransport) til aftalen ("de påtænkte retsakter").

Formålet med de påtænkte retsakter er at ajourføre ovennævnte bilag i lyset af udviklingen i gældende EU-ret siden afslutningen af forhandlingerne om aftalen i juni 2013. Dette er i overensstemmelse med Unionens og Republikken Moldovas forpligtelser vedrørende dynamisk tilnærmelse som fastsat i aftalens artikel 449 og har til formål at fremme den igangværende proces for Republikken Moldovas tilnærmelse af landets lovgivning til gældende EU-ret. De påtænkte retsakter bliver bindende for parterne i overensstemmelse med aftalens artikel 438, stk. 3, hvori følgende fastsættes: "Associeringsudvalget har beføjelse til at træffe afgørelser i de tilfælde, der er fastsat i denne aftale, og på områder, hvor Associeringsrådet har delegeret det beføjelser. Disse afgørelser er bindende for parterne, der træffer passende foranstaltninger med henblik på at gennemføre dem".

3.Den holdning, der skal indtages på Unionens vegne

Nærværende forslag til Rådets afgørelse fastlægger Unionens holdning om tre afgørelser, der skal træffes af Associeringsudvalget i dettes handelssammensætning, der er nedsat ved aftalen, for så vidt angår ajourføringen af bilag XXVIII-A (Regler for finansielle tjenesteydelser), bilag XXVIII-B (Regler for telekommunikationstjenester) og bilag XXVIII-D (Regler for international søtransport).

Ajourføringen af ovennævnte bilag er nødvendig for at afspejle den udvikling i EU-retten, der er sket i ovennævnte sektorer siden afslutningen af forhandlingerne om aftalen i juni 2013. Forslaget er i overensstemmelse med parternes forpligtelser i henhold til aftalens artikel 436 og artikel 449.

Dette forslag er i overensstemmelse med og bidrager til gennemførelsen af Unionens øvrige eksterne politikker, navnlig den europæiske naboskabspolitik og udviklingssamarbejdspolitikken, for så vidt angår Republikken Moldova.

Aftalens bestemmelser om handel og handelsrelaterede anliggender har været genstand for en forudgående konsekvensanalyse i 2009, efterfulgt af en bæredygtighedsvurdering foretaget af Kommissionens Generaldirektorat for Handel i 2012, som indgik i forhandlingerne om DCFTA. Denne undersøgelse bekræftede, at gennemførelsen af bestemmelserne om handel og handelsrelaterede anliggender ikke ville have nogen negativ indvirkning på Unionen, dens gældende lovgivning eller dens politikker, men derimod ville have en positiv indvirkning på den økonomiske udvikling i Republikken Moldova. Forslaget har ingen negativ indvirkning på Unionens økonomiske politik, sociale politik eller miljøpolitik.